A TANÁCS HATÁROZATA
(2004. szeptember 24.)
a 2004/246/EK tanácsi határozatnak a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozására tekintettel történő kiigazításáról
(2004/664/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére (2003-as csatlakozási szerződés),
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára (2003-as csatlakozási okmány) és különösen annak 57. cikke (1) bekezdésére,
tekintettel a Bizottság javaslatára,
mivel:
(1)
Egyes, olyan jogi aktusok vonatkozásában, amelyek 2004. május 1-jét követően is érvényben maradnak, és amelyek kiigazítása a csatlakozás okán szükségessé vált, nem került sor a szükséges kiigazításokra a 2003-as csatlakozási okmányban, vagy arra sor került ugyan, de további kiigazításokra van szükség.
(2)
A 2003-as csatlakozási okmány 57. cikkének (2) bekezdése értelmében az ilyen kiigazításokat a Tanácsnak kell elfogadnia minden olyan esetben, amikor az eredeti jogi aktust a Tanács egyedül vagy az Európai Parlamenttel közösen fogadta el.
(3)
A 246/2004/EK határozat (1) értelmében a tagállamok jogosultak - az Európai Közösség érdekében - az 1992-es, az olajszennyezéssel okozott károk megtérítésére létesítendő nemzetközi alap létrehozásáról szóló nemzetközi egyezményhez 2003-ban csatolt jegyzőkönyvet aláírni és ratifikálni, valamint ahhoz csatlakozni, és ugyanakkor Ausztria és Luxemburg jogosultak - az Európai Közösség érdekében - csatlakozni az alapul szolgáló okmányokhoz.
(4)
A 2003-as csatlakozási okmány 53. cikkének értelmében a 2004/246/EK határozat csatlakozásuk időpontjától fogva az új tagállamokra is alkalmazandó. Mindazonáltal azon új tagállamok részére, melyek az alapul szolgáló okmányoknak nem szerződő felei - nevezetesen a Cseh Köztársaság, Észtország, Magyarország és Szlovákia - külön felhatalmazás szükséges a Tanácstól, mely lehetővé teszi ezen államok számára az alapul szolgáló okmányokhoz, valamint a 2003-as jegyzőkönyvhöz való csatlakozást, és felhívja őket, járuljanak hozzá, hogy 2005. december vége előtt az alapul szolgáló okmányokat és a jegyzőkönyvet magukra nézve kötelezőnek ismerjék el.
(5)
A polgári és kereskedelmi ügyekben a joghatóságról, valamint a határozatok elismeréséről és végrehajtásáról szóló, 2000. december 22-i 44/2001/EK tanácsi rendelet (2) köti az Egyesült Királyságot és Írországot, így ezek a tagállamok részt vesznek e határozat elfogadásában és alkalmazásában.
(6)
Az Európai Unióról szóló szerződéshez és az Európai Közösséget létrehozó szerződéshez csatolt, Dánia helyzetéről szóló jegyzőkönyv 1. és 2. cikkének megfelelően Dánia nem vesz részt e határozat elfogadásában, és ezért az rá nézve nem kötelező, és nem alkalmazandó.
(7)
A 2004/246/EK határozatot ezért ennek megfelelően módosítani kell,
ELFOGADTA EZT A HATÁROZATOT:
1. cikk
A 2004/246/EK határozat a következőképpen módosul:
1.
Az 1. cikk (2) bekezdése helyébe a következő szöveg lép:
„(2) Továbbá felhatalmazza a Cseh Köztársaságot, Észtországot, Luxemburgot, Magyarországot, Ausztriát és Szlovákiát arra, hogy csatlakozzanak az alapul szolgáló okmányokhoz.”
2.
A 2. cikk a következőképpen módosul:
a)
Az (1) bekezdés helyébe a következő szöveg lép:
„(1) A tagállamok ésszerű időn belül, - ha lehetséges, 2004. június 30. előtt - minden szükséges intézkedést megtesznek annak érdekében, hogy a kiegészítő alapról szóló jegyzőkönyvet - annak 19. cikke (2) bekezdésének megfelelően - magukra nézve kötelezőnek ismerjék el, a Cseh Köztársaságot, Észtországot, Luxemburgot, Magyarországot, Ausztriát és Szlovákiát kivéve, melyek már hozzájárultak ahhoz, hogy e cikk (3) bekezdésében meghatározott feltételek mellett a jegyzőkönyvet kötelezőnek ismerjék el.”
b)
A (3) bekezdés helyébe a következő lép:
„(3) A Cseh Köztársaság, Észtország, Luxemburg, Magyarország, Ausztria és Szlovákia minden szükséges lépést megtesz annak érdekében, hogy hozzájáruljon ahhoz, hogy - lehetőség szerint 2005. december 31-ével - az alapul szolgáló okmányokat és a kiegészítő alapról szóló jegyzőkönyvet magára nézve kötelezőnek ismerje el.”.
2. cikk
Ez a határozat az Európai Unió Hivatalos Lapjában történő kihirdetésének napján lép hatályba.
Ez a határozat 2004. május 1-jétől alkalmazandó.
3. cikk
Az Európai Közösséget létrehozó szerződésnek megfelelően e határozat címzettjei a tagállamok.
Kelt Brüsszelben, 2004. szeptember 24-én.